Prognoza meteo pentru 3 iunie – 1 iulie. Administrația Națională de Meteorologie a transmis, vineri, 31 mai, cum va fi vremea în următoarele patru săptămâni în întreaga țară și în ce zone va mai ploua.
După o săptămână în care furtunile și ploile au fost prezente în majoritatea zonelor României, primăvara se va încheia cu vreme frumoasă. Ba chiar, temperaturile vor crește semnificativ începând din acest weekend.
De altfel, valorile termice vor continua să fie generoase pe parcursul întregii luni, arată prognoza meteo ANM pentru următoarele săptămâni. Ploile nu vor mai fi atât de prezente, în anumite regiuni cantitatea de averse urmând să fie deficitară.
În săptămâna 3 iunie – 10 iunie va fi mai cald decât în mod normal pentru începutul lui Cireșar. În special, în sudul și estul țării valorle termice vor fi mult mai ridicate decât cele specifice, potrivit specialiștilor.
Ploile vor lipsi în sudul, estul și centrul teritoriului. În restul țării este posibil ca regimul pluviometric să fie excedentar, conform estimărilor transmise de reprezentanții ANM (Administrația Națională de Meteorologie).
În intervalul 10 – 17 iunie, temperaturile vor continua să fie ușor peste cele normale perioadei. Cel mai cald va fi în regiunile sudice și estice. Cantitățile de precipitații vor fi normale în această săptămână.
A treia săptămână a intervalului menționat va aduce vreme caldă, media valorilor termice urmând să fie peste specificul perioadei în toate zonele României. În plus, ploile vor lipsi în majoritatea regiunilor.
Luna iunie se va încheia cu temperaturi la fel de ridicate. Se vor înregistra valori termice ce vor trece de cele specifice. Urmează să vedem dacă și luna iulie va fi la fel de „generoasă” din punct de vedere termic.
„Mediile valorilor termice vor fi mai ridicate decât cele normale pentru această perioadă în toate regiunile”, au transmis reprezentanții ANM, cu privire la finalul intervalului.
„Regimul pluviometric va fi apropiat de cel specific pentru această perioadă în jumătatea de est a teritoriului și ușor deficitar în rest”, a adăugat Administrația Națională de Meteorologie.